กสทช.ไฟเขียวร่างแผนเรียกคืนคลื่น 700 MHz เยียวยาทีวีดิจิทัล จ่อเปิดประมูลเม.ย.นี้
กสทช.ไฟเขียวร่างแผนเรียกคืนคลื่น 700 MHz เยียวยากลุ่มทีวีดิจิทัล เล็งเปิดเฮียิ่งก.พ.62 ก่อนตั้งเวทีประมูลในเม.ย.นี้
15 ม.ค. 2562

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) กล่าวว่า การประชุมนัดพิเศษคณะกรรมการ กสทช.ในวันนี้ มีมติเห็นชอบในหลักการเกี่ยวกับร่างหลักเกณฑ์ วิธีการ และเงื่อนไขเรียกคืนคลื่นความถี่ 700 MHz มาตรการทดแทน ชดใช้ หรือจ่ายค่าตอบแทน และหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 700 MHz นำมาประมูลและนำเงินรายได้ไปชดเชยผู้ประกอบการทีวีดิจิทัลโดยจะมีการนำร่างดังกล่าวขึ้นบนเว็บไซต์ในวันศุกร์ที่ 18 ม.ค.62
ทั้งนี้ คณะกรรมการ กสทช.ยังให้นำหลักเกณฑ์ที่มีมติเห็นชอบดังกล่าวไปรับฟังความคิดเห็นสาธารณะ ในประเด็นความชอบด้วยกฎหมายการกำหนดมาตรการเยียวยาว่าอยู่ในอำนาจ กสทช.ที่จะดำเนินการครบถ้วนหรือไม่, การกำหนดจำนวนใบอนุญาต คลื่นความถี่ที่จะนำมาประมูล และราคาเริ่มต้นประมูล รวมถึงการให้บริการที่ครอบคลุมพื้นที่ต่างๆ และระยะเวลาดำเนินการของใบอนุญาตซึ่งจะสามารถนำไปเปิดรับฟังความคิดเห็นได้ในเดือนก.พ.62
นอกจากนี้ ยังให้นำประเด็นมาตรการเยียวยาดังกล่าวส่งให้อนุที่ปรึกษากฎหมาย พิจารณาคู่ขนานกันไปด้วย ซึ่งหากความเห็นของอนุที่ปรึกษาออกมาอย่างไรก็ให้ส่งความเห็นดังกล่าวไปรับฟังความคิดเห็นสาธารณะเพื่อประกอบการพิจารณา เพื่อให้การดำเนินการช่วยเหลือทีวีดิจิทัลเป็นไปอย่างรวดเร็ว
พร้อมกันนี้ให้สำนักงาน กสทช. ไปรวบรวมผลความคิดเห็นเกี่ยวกับหลักเกณฑ์ดังกล่าวมายกร่างเป็นประกาศของ กสทช. เกี่ยวกับเรื่องหลักเกณฑ์การเยียวยา และการประมูลคลื่นความถี่ 700 MHz และนำเสนอต่อที่ประชุม  กสทช.ต่อไป โดยทั้งหมดนี้ได้ให้ทางสำนักงาน กสทช.มีการดำเนินงานเป็นเรื่องเร่งด่วน
“ในขณะนี้ร่างหลักเกณฑ์การประมูลยังคงอยู่ในร่างเดิมอยู่ ซึ่งตอนแรกจะมีการแยก แต่ทางมติที่ประชุมเห็นว่าเมื่อมีการนำไปรับฟังเป็นหลักเกณฑ์แล้ว จะแยกหรือไม่แยกให้นำกลับมาที่ประชุมอีกครั้งหนึ่ง ถ้าไปยกร่างในการแยกออกไป จะทำให้การรับฟังความคิดเห็นช้าลงไป”นายฐากร กล่าว 
โดยปัจจุบันจำนวนคลื่นความถี่ 700 MHz ในขณะนี้ยังเป็นใบละ 35 MHz รวม 7 ใบอนุญาต ซึ่งร่างที่ทางสำนักงานกสทช.กำลังจะเสนอต่ออนุกรรมการโทรคมนาคมจะเป็น 9 ใบอนุญาต แต่ในหลักเกณฑ์นี้เป็น 7 ใบอนุญาต เมื่อมีการรับฟังอาจจะปรับเป็น 8 หรือ 9 ใบอนุญาต ก็จะต้องกลับเข้าคณะทำงานของ กสทช.อีกครั้งหนึ่ง
สำหรับการกำหนดราคาเริ่มต้นการประมูลคลื่นความถี่ 700 MHz ในร่างประกาศนี้ยังไม่มีการกำหนดราคาไว้ ซึ่งต้องรอผลการรับฟังความคิดเห็น หากไม่เห็นด้วยทางสำนักงาน กสทช.และต้องการให้กำหนดราคาเริ่มต้น ก็จะนำร่างที่เกี่ยวข้องกลับมาให้คณะทำงานของ กสทช.เร่งรัดพิจารณาเพื่อความรวดเร็ว
อย่างไรก็ตาม ทางสำนักงาน กสทช. ต้องการที่จะดำเนินการทั้งเรื่องของการประมูลคลื่นความถี่ 700 MHz และมาตรการเยียวยาให้แล้วเสร็จในเดือนเม.ย.นี้ โดยคาดจะประกาศเชิญชวนประมูลคลื่น 700 MHz ในต้นเดือนเม.ย.นี้ และจัดประมูลคลื่นดังกล่าวภายในเดือนเม.ย.62